Tárgy: Javaslat tulajdonosi hozzájárulás megadására a Bp. XX. Duna-parti hajóállomásnál (170007 hrsz) úszómű elhelyezéséhez

**Tisztelt Képviselő-testület!**

Baksay Zoltán (továbbiakban: Kérelmező) a KITOM s.r.o. (Komenshéko 18/5. 94501 Komarno) megbízásából azzal a kéréssel (1. melléklet) fordult Önkormányzatunkhoz, hogy a Ráckevei-Soroksári Duna-ág bal parti 53,880 fkm szelvényében lévő, a múlt században megépített, menetrendszerű kishajójárat kikötőpillérjéhez csatlakoztatva úszóműállást kíván létesíteni. A „hajóállomás” a **170007 hrsz** alatt található, mely a földhivatali nyilvántartás szerint **Bp. XX. kerület Pesterzsébet Önkormányzata tulajdonában álló „kivett közterület”.** Az engedélykérelem benyújtását megelőzően a Kérelmező – tájékoztatása szerint – vagyonkezelői hozzájárulást kért a Közép-Duna-Völgyi Vízügyi Igazgatóságtól, a Duna-meder vagyonkezelőjétől. A tulajdonosi hozzájárulás megadására Budapest Főváros Kormányhivatala Közlekedési Főosztálya engedélyének megszerzése érdekében van szüksége a kérelmezőnek, tekintettel arra, hogy a Dunán (170012/2 hrsz) létesítendő úszóműállás megközelítéséhez az önkormányzati tulajdonon keresztül van csak lehetőség.

A kérelem mellékleteként csatolt műszaki leírásból kiderült, hogy

* az úszómű típusa: felépítmény nélküli, 10x15 m fedélzeti területű, amelyből két darab lesz összekapcsolva,
* az úszóműállást a meglévő „hajóállomás” kikötőpillérjéhez csatlakozva kívánja megvalósítani, ezáltal kis mértékű építési munka szükséges: a kikötő pillérjének alsó szintjét meg kell emelni (melyhez 2,5 m3 beton és 2 m3 feltöltő anyag szükséges),
* az úszóműálláson büfépavilont szeretne üzemeltetni, valamint a vendégek részére asztalokat és székeket, ezekhez napernyőt helyezne el, az akadálymentes megközelítést bejáróhidakkal biztosítaná,
* az ivóvíz és az elektromos ellátást közüzemi hálózatról kívánja biztosítani,
* a parton raktár és szaniter konténerbe két darab vegyi WC-t kíván elhelyezni előtérrel és kézmosóval,
* a keletkező hulladék gyűjtésére hulladékgyűjtő edényeket helyez ki, melyeket arra szakosodott vállalkozó megbízásával üríttet ki,
* a bejáróhidakra baleset- és vagyonvédelmi okokból zárható kaput és figyelmeztető táblákat helyez ki,
* a tervezett úszómű létesítése a Duna-ág rézsűs, partvédelem nélküli szakaszán történik,
* az úszóműállás esetleges felhagyása esetén az úszómű és bejáróhíd eltávolítását követően az eredeti állapot áll helyre,
* környezetvédelmi szempontokat figyelembe vették, jelentős környezeti hatás nem várható.

Felhívom a Tisztelt Képviselő-testület figyelmét, hogy a 170007 helyrajzi számú ingatlan további projektekben is érintett, melyeket az alábbiak szerint foglaltuk össze:

1. **A Kemény Ferenc Sportlétesítmény-fejlesztési Program** keretében megvalósuló evezőspályával kapcsolatban a Kiemelt Kormányzati Beruházások Központja korábban a 170007 hrsz-re tulajdonosi hozzájárulást kért, az ingatlan területére történő belépés, azon helyszíni bejárás és felmérés érdekében, továbbá azért, hogy a tervezés előkészítő munkálatait, előzetes vizsgálatokat végezzenek. A tulajdonosi hozzájárulást a jelzett munkálatok elvégzésére, valamint a területre történő belépésre az Önkormányzat KP/1493-5/2019 számon megadta.
2. **Gubacsi-híd és a csepeli folyami Szabadkikötő fejlesztéséhez kapcsolódó vasúti létesítmények átépítése** projekt kapcsán, a Gubacsi vasúti híd felújítása során -várhatólag az építési munkák idejére – a Nemzeti Infrastruktúra Fejlesztő Zrt. szintén tulajdonosi hozzájárulást fog kérni Önkormányzatunktól a 170007 hrsz-ú területre vonatkozólag.
3. **TÉR\_KÖZ 2018 pályázat Dunai-sétány** létesítése szintén érinti a 170007 hrsz-ú ingatlant. A Pesterzsébeti Jódos-Sós Gyógy- és Strandfürdő parkolója a 170007 hrsz-ú közterületen keresztül közelíthető meg. A Dunai-sétány nyomvonalának kezdőpontja az ingatlanon található. A sétány a területen kezdődik és dél felé, Soroksár irányába egészen a kerület határáig fog tartani. A pályázatban a „hajóállomás” távlatban ismét betöltené a funkcióját és hajóállomásként működhetne.
4. A T. Képviselő-testület 109/2019 (VI.09.) Ök. számú határozatával a 170007 és 170008 hrsz. alatti ingatlanokat jelölte ki az **Országos Görpark Program**ban való részvétel helyszíneként. A projekt az ingatlan Gubacsi hídtól északra fekvő területét érinti**.**

A fentiek értelmében Baksay Zoltán (KITOM s.r.o.) kérelmének elbírálása során mérlegelni kell, hogy az úszómű létesítésének ugyan jelenleg nincs akadálya, a TÉR\_KÖZ pályázat kivitelezését jelenleg nem befolyásolja, a helyszínen távlatban hajóállomás üzemeltetése lenne a cél. Az elhelyezni kívánt vendéglátóegység a terület látogatottságát fellendítheti, turisztikai szempontból kedvező lehetőség, azonban a tulajdonosi hozzájárulás kiadása során érdemes felhívni a kérelmező figyelmét a többi projekt érintettségére. Amennyiben azok előkészítő vagy kivitelezési fázisba lépnek, az úszómű üzemeltetését szüneteltetni kell és vélhetőleg a munkálatok idejére az úszóművet el kell távolítani.

Fontos továbbá megemlíteni, hogy Pesterzsébet közigazgatási határán belül a többször módosított, Kerületi Építési Szabályzatról szóló 26/2015. (X.21.) önkormányzati rendelet (továbbiakban: KÉSZ) tiltja a konténerek elhelyezését. A KÉSZ 18.§ a) pontja értelmében „Konténer kizárólag felvonulási épületként, az építkezés szükséges időtartamára helyezhető el”. Ez alapján a 170007 hrsz-ú területen a műszaki leírásban jelölt konténerek nem helyezhetők el. A tervezőnek a raktár és a mosdók elhelyezésére más építészeti megoldást kell alkalmaznia.

Fentiekre tekintettel kérem a T. Képviselő-testület döntését a határozati javaslatban foglaltakról.

**HATÁROZATI JAVASLAT**

A Képviselő-testület úgy dönt, hogy:

I/1 a KITOM s.r.o. (Komenského 18/5. 94501 Komarno) kérelmére, a 170012/2 hrsz. alatti „kivett Duna” megnevezésű ingatlanon létesítendő úszóműállás létesítése érdekében – mint a megközelítést biztosító földrészlet (170007 hrsz. alatti ingatlan) tulajdonosa – a **projekt megvalósításához hozzájárul** az alábbi feltételekkel:

1.) a KITOM s.r.o. a Duna-parton elhelyezni kívánt konténerépületet tervezze át a Kerületi Építési Szabályzatról szóló 26/2015. (X.21.) önkormányzati rendelet előírásainak megfelelően,

2.) a KITOM s.r.o. tudomásul veszi, hogy a 170007 hrsz. alatti ingatlan több beruházással – így a Kemény Ferenc Sportlétesítémény-fejlesztési Program keretében történő evezőspálya kialakítása, a Gubacsi vasúti híd átalakítása, a Dunai sétány kialakítása, v alamint az Országos Görpark Programban való részvétel – érintett. Vállalja, hogy a beruházások megvalósítását nem akadályozza, illetve a beruházások megkezdése esetén – szükség esetén – kártalanítási igény nélkül az úszóművön a tevékenységét megszünteti, illetve felfüggeszti, szünetelteti, vagy az úszóművet eltávolítja a munkálatok befejezéséig.

I/2 a KITOM s.r.o. (Komenského 18/5. 94501 Komarno) kérelmét **elutasítja**, és nem járul hozzá a 170012/2 hrsz. alatti „kivett Duna” megnevezésű ingatlanon létesítendő úszóműállás létesítése érdekében – mint a megközelítést biztosító földrészlet (170007 hrsz. alatti ingatlan) tulajdonosa – a projekt megvalósításához.

lI felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

Az előterjesztést tárgyalja: Gazdasági Bizottság

Környezetvédelmi és Városfejlesztési Bizottság

A határozati javaslat elfogadása egyszerű szótöbbséget igényel.

Az előterjesztés egyeztetve: Főépítészi Iroda – R.Takács Eszter főépítész

Az előterjesztést készítette: Kalász Nóra városfejlesztési referens (VGO)

Budapest, 2019. június 24.

**Szabados Ákos**

polgármester

Melléket:

2019. június 5-i megkeresés és mellékletei